25 тамыз. Жылнама
DATE: 07:00, 25 Тамыз 2024 | GMT +5
TITLE: 25 тамыз. Жылнама
URL: https://kaz.inform.kz/news/25-tamiz-zhilnama-86550f/
META: DATE: 07:00, 25 Тамыз 2024 | GMT +5
TOTAL WORDS: 914
AUTHOR(S):
TEXT: АТАУЛЫ КҮНДЕР. Шахтер күні. Жыл сайын тамыз айының соңғы жексенбісінде Қазақстан кеншілері кәсіби мерекелерін атап өтеді. Бұл күн «Қазақстан Республикасындағы кәсіптік және өзге де мерекелердің тізбесі» Қазақстан Республикасы Президентінің 2003 жылғы 15 қарашадағы №1226 Жарлығына қосымшаға ресми түрде енгізілген. ЕСТЕ ҚАЛАР ОҚИҒАЛАР. 1992 жылы Қазақстан Республикасы мен Бельгия Корольдігі арасында дипломатиялық қарым-қатынастар орнады. 2021 жылғы 22 маусымда Қазақстанның Бельгиядағы елшісі М. Баймұхан Бельгия Королі Филипке сенім грамоталарын тапсырды. 2021 жылғы 8 қыркүйекте Бельгияның Қазақстандағы елшісі А. Вантигем ҚР Президенті Қ. Тоқаевқа сенім грамоталарын тапсырды. 1994 жылы Алматыда «Неміс үйі» ашылды. 2009 жылы Астанадағы Успен кафедралды соборының басына күмбез орнатылды. Бұл – Орталық Азиядағы ең ірі әрі соңғы жиырма жылда салынған бірден-бір собор. Оған 4 мың адам сыяды, ауданы 900 шаршы метр, күмбезінің ең биік жоғары жерден 68 метр биікте. 2010 жылы Кеден одағының комиссиясы КО сертификаттау органдары және сынақ зертханаларының бірыңғай тізілімін бекітті. 2010 жылы Павлодардағы христорождественск храмының фундаментін жөндеп жатқан жұмысшылар күміс және мельхиордан жасалған 50 асхана бұйымын тауып алды. Пышақтардың сабындағы латын жазуына қарағанда, оларды өткен ғасырдың басында шетелдік шеберлер жасаған болуы мүмкін. 2011 жылы Ральф Дюймовицтің басшылығымен халықаралық команда құрамында белгілі қазақстандық альпинистер Мақсұт Жұмаев пен Василий Пивцов Джомолунгмадан кейінгі екінші шың – әлемдегі ең күрделі тау шыңдарының бірі Чогориді еңсерді. 2011 жылы Алматыда СССР және ҚазССР халық әртісі, Халық қаһарманы Роза Бағланова тұрған үйге әншіге арналған ескерткіш тақта орнатылды. 2016 жылы Қазақстанның Ұлттық музейінде «Ұлы Дала тарихы» көрмесі ашылды. Оған Мәңгілік Елдің негізін қалап, бұғанасын бекіткен тарихи тұлғалардың, данышпан билеушілер мен батырлардың портреттері қойылды. Көрмені ұйымдастырудағы басты мақсат – жастардың отансүйгіштік сезімін ояту, Ұлы Дала тұлғаларының тарихи бейінесін қайта жаңғырту. 2016 жылы Астана қаласы әкімдігі мен тілдерді дамыту басқармасы ұйымдастырған бұқаралық ақпарат құралдары арасындағы «Тіл тұғыры-2016» байқауының нәтижесі бойынша, «ҚазАқпарат» халықаралық ақпарат агенттігі қазақ тіліндегі, сондай-ақ, басқа елдерде жаңалық тарату мақсатында латын және арабша төте жазу әліпбиінде материалдар жариялағаны үшін «Мемлекеттік тіл қолданысын кеңейтуге үлес қосқан БАҚ» аталымы бойынша үздік деп танылды. 2017 жылы «Еуразия аптасы» халықаралық экономикалық форумы аясында «ҚазАқпарат» халықаралық ақпарат агенттігі Еуразиялық экономикалық комиссиясының марапатына ие болды. Форумға қатысу үшін Астанаға әлемнің 42 елінен мемлекеттік билік органдарының, іскерлік топтар мен бизнес қоғамдастықтың өкілдері келді. Жалпы шараға екі мыңнан астам адам жиналды. 2017 жылы Халықаралық Түркі академиясының президенті Дархан Қыдырәлі Венгрияның аса жоғары марапаттарының бірі – «Қызметі үшін» орденімен наградталды. Ол премьер-министрдің ұсынысымен, белгілі түрколог ғалым Иштван Қоңыр Мандокидің еңбектерін сақтау және ғылыми, мәдени ынтымақтастықты нығайтуға қосқан үлесі үшін марапатталды. 2017 жылы Татарстан Республикасының президенті Рустам Минниханов Алматы облысындағы татар этномәдени орталығының өкілдерімен кездесуде облыс әкімі Амандық Баталовқа Әріп Тәңірбергеновтің «Біржан сал мен ақын Сараның айтысы» атты қолжазбасының баспа және электронды көшірмесін табыстады. 2017 жылы Ақтаудағы Нұрмұхан Жантөрин атындағы музыкалық-драма театрында Каспий жағалауы елдерінің I халықаралық театр фестивалі салтанатты түрде ашылды. Фестивальдің мақсаты – Каспий жағалауы елдерінің театр өнері саласындағы ынтымақтастығын күшейту мен мәдени және рухани байланыстардың одан әрі нығаюына үлес қосу; театр өнерін дамыту және театрлардың шығармашылық бастамаларын ынталандыру; бірлескен шығармашылық жобаларға және кәсіби қарым-қатынасқа жағдай жасау; жұртшылық назарын қазіргі заманғы жаңа театрлық үдеріске аудару. Фестивальға Каспий жағалауында отырған Ресей, Әзербайжан, Иран және Қазақстанның кәсіби драма және музыкалық-драма театрлары қатысты. 2017 жылы WorldSkills қауымдастығының Қазақстан, Армения, Беларусь және Ресейдегі ұлттық операторлары Worldskills Eurasia атты жаңа өңіраралық құрылымын құру туралы декларацияға қол қойды. Жаңа құрылым WorldSkills International-дың алтыншы макроөңірлік бірлестігі болды. Worldskills Eurasia-ның алдына қойған міндеттерін орындауына ЕАЭО, ЕЭК, ШЫҰ және Еуразия даму банкі сияқты үкіметаралық органдар мен ұйымдар көмектеседі. 2017 жылы қазақстандық жеңіл атлет Ольга Рыпакова Швейцарияның Цюрих қаласында өткен «Гауһар лига» кезеңінде сәтті өнер көрсетті. Олимпиада чемпионы үш қарғып секіруден 14 м 55 см нәтижемен бірінші орынды иеленді. 2018 жылы Көкшетаудың іргесіндегі Бірлік кентіндегі көшеге Қанжығалы Бөгенбай батырдың немересі Бапан бидің есімі берілді. Бапан би 1755 жылы Ерейментауда туып, 1849 жылы дүние салған. Бейіті Қоржынкөлдің жағасында. Бапан би - қазақтың атақты биі, соңында өлмес өнелгелі сөздері мен жақсы істері қалған тарихи тұлға. 2020 жылы Қазақстан Республикасының Ұлттық Банкі мельхиор қоспасынан номиналы 200 теңгелік және нейзильбер қоспасынан номиналы 100 теңгелік «QAZAQSTAN KONSTITÝSIASYNA 25 JYL» коллекциялық монеталарын айналымға шығарды. Монеталарды шығару Қазақстан Республикасы Конституциясының 25 жылдығына орайластырылған. «Рroof-like» сапалы монеталар МН 25 мельхиор қоспасынан, массасы 15 грамм, диаметрі 33 мм, номиналы 200 теңгелік, таралымы 3000 дана дайындалды. Монеталарда алтын жалату технологиясы қолданылған. «Uncirculated» сапалы монеталар МНЦ 15-20 МНЦ 15-20 қоспасынан, массасы 11, 17 грамм, диаметрі 31 мм, номиналы 100 теңгелік, таралымы 50 000. 2020 жылы Қазақстан мен Қытай бірлесіп түсірген «Композитор» фильмі 8-ші Ванкувер халықаралық қытай киносы фестивалінде «Қызыл үйеңкі жапырақ» сыйлығының «Үздік фильм», «Үздік режиссер», «Үздік әйел рөлі», «Үздік ер адам рөлі» номинацияларында жеңіске жетті. «Композитор» фильмінде Екінші дүниежүзілік соғыс кезінде танымал қытай композиторы Сянь Синхайдың Алматыдағы өмірі мен оның белгілі қазақ сазгері Бақытжан Байқадамовпен достығы жайлы баяндалады. 2021 жылы «Витебскідегі Славян базарының» жеңімпазы, әнші Рухия Байдүкенова байқаудан алған жүлдесін туған жері - Алматы облысына сыйға тартты. Мүсінше облыстық мұражайға тапсырылды. «Славян базарынан» кейін бұлай қатты толқымаған шығармын. Өйткені, елдің бағалауы бір бөлек те, сүйікті жерлестердің, туған өлкеңнің азаматтарының құрметі бөлек екен!» - деп жазды әнші. 2021 жылы Бельгияның Валлон Брабант провинциясындағы Қазақстанның құрметті консулының экзекватурасы мен патентін тапсыру рәсімі өтті. Қазақстан Республикасының жаңа Құрметті консулы бельгиялық адвокат, Бельгиядағы шетелдік азаматтарды заңдық тұрғыдан қолдаумен айналысатын «Праволекс» адвокаттық бюросының тең құрылтайшысы Анна Сусарова болды. 2022 жылы Көкшетауда ұлы ақын, журналист, Кеңес Одағының Батыры Мұса Жәлелдің бюсті ашылды. Жаңа бюст №2 мектеплицей жанындағы Құрылысшылар аллеясында орналасқан. Ашылу салтанаты 25 тамызда – Мұса Жәлел қайтыс болған күні өтті. 2023 жылы Қасым-Жомарт Тоқаев пен Эмомали Рахмон Тәжікстанның Қазақстандағы мәдениет күндерін ашты. Президенттер екі ел арасындағы дипломатиялық қарым-қатынастардың орнатылғанына 30 жыл толуына арналған Қазақстан Республикасындағы Тәжікстан Республикасының Мәдениет күндерінің ашылу салтанатына қатысты
